Ažurirano, 9.11.2019

Radiotelevizija Crne Gore RTCG opovrgnula je navode o povlačenju s Eurosonga 2020.

“Ne znam tko je dao tu informaciju, ali ona ne može biti točna i službena, jer o Eurosongu ne možemo pričati prije odluke Savjeta RTCG-a. Generalni direktor ne može sam donijeti tu odluku, već daje nalog Savjetu na čijoj sjednici se odlučuje o tome”, izjavio je za Vijesti.me generalni direktor Javnog servisa Božidar Šundić .

Pitanje sudjelovanja Crne Gore na Eurosongu još je pod upitnikom, a ukoliko ipak odustanu ovo im neće biti prvi put. Crna Gora već se ranije povlačila s Eurosonga 2010. i 2011. iz financijskih razloga. Nakon razočaravajućeg ovogodišnjeg rezultata crnogorskih predstavnika grupe D-Moll, među građanima Crne Gore pokrenula se žustra rasprava o tome treba li se Crna Gora povući s natjecanja. Odluka o sudjelovanju Crne Gore na Eurosongu u Rotterdamu bit će realizirana u narednim danima. Podsjetimo, osim kod Crne Gore odluka o sudjelovanju još nije donešena ni kod Mađara. Ukoliko obje zemlje odustanu, broj sudionika past će na prošlogodišnji broj 41.

Ranije objavljeno…

Iako još nije razjašnjena situacija oko Mađarske, čini se kako je jedna zemlja sigurna u svoje povlačenje s Eurosonga. Riječ je o Crnoj Gori, čija je televizija RTCG objavila povlačenje u izjavi za portal ESCtoday.

Naime, još prije nekoliko mjeseci RTCG je poslala preliminarnu prijavu za nastup na Eurosongu, međutim planirane stvari se nisu uspjele realizirati na vrijeme. Iako je krajnji rok za povlačenje bez plaćanja financijske kazne bio 10. listopada, Europska radiotelevizijska unija dala im je dodatno vrijeme za službenu potvrdu nastupa, no RTCG se nije uspio uskladiti s traženim propozicijama, te se odlučio na povlačenje. Ovo je inače drugo crnogorsko povlačenje u povijesti, nakon što su to isto učinili 2010., propustivši Oslo i Düsseldorf.

Crnogorci su se na Eurosongu prvi put pojavili 2007., a svoj najbolji plasman ostvarili su 2015., kada je Knez s pjesmom Adio osvojio 13. mjesto. Protekle dvije godine uspjeli su vratiti izbor Montevizija, na kojem je pobijedila grupa D mol. Nažalost, oni se nisu uspjeli plasirati u finale Eurosonga 2019.